
TINA BECKETT

Feiring med konsekvenser

Oversatt av Jan Ingar Vik

Miniserie: Sykepleierne i California


Møt de hardtarbeidende og dedikerte sykepleierne med noe å skjule i miniserien Sykepleierne i California. Dette er del en.

Tina Beckett lærte å pakke kofferten nesten før hun lærte å lese. Hun er født i en militærfamilie og har bodd i USA, Puerto Rico, Portugal og Brasil. I tillegg til å reise, elsker Tina å kose med mopsen sin, Alex, tilbringe tid sammen med familien og rideturer på hesten. Finn ut mer om Tina på websiden hennes, eller bli venn med henne på Facebook.


Til sykepleierne i familien min.

Takk for alt dere gjør.


Prolog

De blinkende lysene gjorde at alt rundt Serena Dias føltes som en usammenhengende sensualitet. En som kom i bruddstykker og fikk henne til å se stjerner. Og hver gang glimtet kom, hadde folk flyttet på seg. Danset.

Bortsett fra et par som så ut til å være ubevegelig i tiden, der de presset seg sammen mens verden virvlet rundt dem.

Ikke helt hva hun hadde ventet av feiringen sin.

Hun hadde for lengst mistet sin kusine Amilda av syne, men så hadde da også Ami allerede varslet henne om at hun ikke kunne forvente at de skulle gå fra baren sammen. Serena kjente henne godt nok til å ta henne på ordet. Noe som førte til at hun kom til å være alene i en av de mer øde delene av hjembyen Cozumel.

Likevel var det perfekt. Det passet akkurat til humøret hennes.

Tiden hennes på sykepleierhøyskolen hadde stort sett vært som dette. Ikke som selve baren, men atmosfæren. Minnene om den anstrengende prosessen med å kvalifisere seg for – og deretter bestå – den siste autorisasjonseksamenen, kom i raske, oppstyltede vignetter som beskrev hvordan tiden gikk. Denne turen til Mexico var en feiring av at hun endelig fikk lov til å bruke den ettertraktede tittelen offentlig godkjent sykepleier.

Hun hadde arbeidet så hardt. Hun fortjente vel å slippe seg løs en kveld?

Kanskje det ville vært bedre om hun ble i San Diego og gikk på middag sammen med romkameraten sin, som også nettopp var ferdig med autorisasjonen. Da kunne hun i det minste ha latt som om hun hadde en spesiell person i livet sitt, selv om hun og Avery bare var gode venner.

Å, til helsike med det. Hun kunne feire på egen hånd like lett som hun kunne gjøre det sammen med Ami eller Avery eller hvilke som helst andre. Hun tok en siste slurk av den iskalde margaritaen og satte den bestemt på baren. Hun var her for å danse, og danse skulle hun. Med eller uten partner.

Det første skrittet var litt sjanglende, men det var bare fordi Ami hadde overtalt henne til å ha på seg de skyhøye pumpsene sine i stedet for Serenas egne praktiske slingbacks. Men ved det andre skrittet hadde hun bestemt seg for å benytte seg av skoene og alt de sto for.

Før hun rakk det, bråstoppet en mann foran henne og ga henne et smil som med all tydelighet fortalte henne hva han tenkte på. Hun løftet haken og ristet på hodet, og skulle til å gå forbi ham. Men akkurat i det øyeblikket valgte en av hælene å treffe gulvet i en skjev vinkel før den begynte å gli sidelengs, raskere og raskere.

Herregud. Hun kom til å falle. I langsom bevegelse.

Men noe grep tak i henne bakfra. Ikke den lystne fremmede, som ikke hadde rørt seg. Og ikke noe.

Noen.

En veldig solid og stødig noen. Armene hans var låst rundt midjen hennes, og ryggen hennes var presset mot ham.

Å. Jøss.

Hun lukket øynene et sekund, og ville av en eller annen grunn ikke snu seg og bli skuffet av enda en lysten fremmed. Men hun skyldte ham i det minste en takk.

Hun flyttet på seg og klarte å temme stiletthælene slik at hun fikk dem under seg. Så snudde hun seg, og blunket da hun fant en hvit skjorte. Hun strakte halsen, og blikket fulgte skjorteknappene opp forbi en solbrun hals, en sterk, firskåren hake, helt til hun møtte øyne som var forbløffende blå.

Munnen hennes ble tørr, og hun mistet fullstendig besinnelsen.

«Jeg … jeg … Å …» Hun husket til slutt hvilket land hun befant seg i. «Muchas gracias.»

Han sa noe som hun ikke helt hørte.

«Unnskyld?»

Pokker. Hun hadde gjort det igjen. Hun hadde bodd i Statene så lenge at det engelske språket nå kom naturlig, selv om spansk var morsmålet.

«Jeg sa ʼbare hyggeligʼ.» Han kikket over skulderen hennes før han bøyde seg. «Vil du danse litt?»

Han måtte ha leppene nær øret hennes for å bli hørt over musikken, og den lave brummingen av stemmen hans sendte et gys gjennom henne.

Hun innså at han prøvde å hjelpe henne med å unngå en ubehagelig situasjon med den mannen som hadde stilt seg foran henne noen sekunder tidligere. Hun studerte ham gjennom de blinkende lysene et par sekunder før noe i ansiktet hans beroliget henne. Han prøvde virkelig å hjelpe.

Hun nikket og lot ham føre henne inn i mengden, og vekk fra den andre mannen.

Gudskjelov.

Men da hun skulle legge håndflatene på skuldrene til denne nye fremmede, gled de bak nakken hans i stedet og hektet seg sammen der. Om han la merke til det så sa han ingenting. De vakre øynene møtte hennes før han bøyde seg nærmere. «Hvor stødig er du på bena?»

Spurte han om hun var full? Ha!

Hun løftet øyebrynene. «Stødig nok.» Som for å demonstrere poenget sitt, tok hun et skritt tilbake og lot den høyre hånden gli nedover armen hans til hun fant fingrene. Det var et taust signal om at han skulle virvle henne rundt. Og virvle gjorde han. Heldigvis klarte hjernen hennes å lure bena til å gjøre akkurat det hun ville at de skulle gjøre. Da rotasjonen var fullført og hun hadde stilt seg inntil brystet hans igjen, kikket hun opp på ham med triumf i blikket. Hun måtte nesten rope for å bli hørt over rockemusikken. «Ser du? Veldig stødig.»

Like stødig som hendene til mannen, blikket hans … kroppen hans.

«Det ser jeg.» Han løftet den ene munnviken, et syn som var så herlig at det vibrerte inni henne.

De ble stående der et øyeblikk eller to uten å røre seg, mens lysene, musikken og folk fortsatte å virvle rundt uten å legge merke til dem.

Men det gjorde hun.

Og plutselig visste hun nøyaktig hva slags feiring hun ønsket. Den feiringen hun trengte. Hun bet seg i leppen mens hun prøvde å avgjøre hvor sjokkert han egentlig kom til å bli hvis hun kysset ham.

Ikke så veldig, avgjorde hun. Han var sexy. Tydeligvis singel … og her.

Hun prøvde å reise seg på tærne, men skoene ga henne allerede maksimal høyde.

Men på en eller annen måte så han ut til å vite hva hun ville. For mens lysene glimtet rundt henne, løftet han hånden og la den rundt haken hennes. Han så ut til å stille et spørsmål som hun bare var så altfor ivrig etter å svare på.

«Ja.»

Og så var munnen over hennes, og den ene armen la seg rundt ryggen hennes og presset henne mot hoftene hans. Og det var alt som skulle til for å besegle beslutningen hennes:

Denne mannen.

Dette stedet.

Denne natten.


1

Tobias Renfro hadde tatt den rette avgjørelsen. For seg selv. For alle.

Fire uker etter sin selvpålagte bryllupsreise hadde han kommet tilbake til Statene med en oppfatning om at det eneste han trengte å være gift med, var arbeidet sitt. I hvert fall akkurat nå. Kanskje for alltid. Alt han manglet var en ring på fingeren for å besegle avtalen.

Det at hans forlovede, Tanya, hadde hatt en affære med forloveren hans gjorde at han virkelig måtte lytte til instinktene.

Og akkurat nå ba instinktene ham styre klar av kvinner. Alle kvinner, egentlig. Men særlig dem han arbeidet sammen med, slik som Tanya. Én gang var mer enn nok for et helt liv.

Gudskjelov at Tanya og Cliff hadde bestemt seg for å flytte til San Francisco, slik at han ikke ble nødt til å se dem hver dag.

Alt i alt så var det en god dag. Mens han var i Mexico, hadde han sagt farvel til sine tidligere tabber. Og sverget på at han aldri kom til å gjenta dem.

Da han kom inn på avdelingen for å ta morgenrunden, kikket han mot sykepleierskranken og fikk øye på en rask virvel av svart hår idet noen snudde seg og skyndte seg bortover korridoren i hastigheten til en som var blitt varslet om en hjertestans. Men det var ikke kommet noen kunngjøring om det. Og det var noe ved måten hun beveget seg på som utløste varselklokker av et annet slag i hodet hans. Han stanset og kikket på Jacelyn Webber, som skrev inn noe på datamaskinen. Så gikk han bort til henne.

«Har vi fått en ny sykepleier?»

«Det har vi. Jeg fortalte deg om det, husker du?» Hun så opp og kikket bak seg. «Forhåpentlig har ikke synet av deg fått henne til å stikke av.» Avdelingssykepleieren smilte for å ta brodden av ordene. «Du kan se temmelig skremmende ut når du vil.»

Kunne han det? Han ristet på hodet. «Jeg tror ikke jeg har skremt noen vekk ennå.»

Bortsett kanskje fra Tanya. Han bet tennene sammen. Nei, han hadde ikke skremt henne vekk. Hun hadde stukket av. Sammen med Cliff.

Smilet til Jacelyn ble bredere, og Toby så hvorfor hun var så populær hos barnebarna sine. Hun var varm og medfølende, og smilet var smittende. Hun var også en favoritt blant pasientene på avdelingen. «Jeg fleiper.» Hun kikket bortover korridoren igjen. «Noen må ha sendt henne en melding på personsøkeren. Hun heter forresten Serena Dias, og jeg tror hun kommer til å bli et flott tilskudd til avdelingen vår. Hun kommer rett fra sykepleierhøyskolen og er veldig entusiastisk.»

Serena? Noe tygde seg gjennom hodeskallen hans, og han strevde med å rette oppmerksomheten mot Jacelyn igjen, der hun fortsatte å snakke om den nye sykepleieren, som tydeligvis var breddfull av nye ideer.

Hun var ansvarlig for ansettelser i avdelingen deres, og hun hadde ikke tatt feil ennå. Men hva om hun, uten å vite det, nettopp hadde dratt inn et minne fra Cozumel? Et veldig hett minne.

Hva var oddsene for det?

Astronomiske. Oddsene var gode for at navnet og den mørkhårede kvinnen han hadde fått et glimt av, simpelthen traff minnesenteret i hjernen hans og ga ham panikk.

Nei, hun var ikke hans mystiske kvinne. Hun var langt, langt unna. I Mexico.

Han tvang seg til å slappe av. «Godt å høre.»

«Ja. Hun har faktisk nettopp kommet tilbake etter et besøk hos familien sin i Cozumel. Det stedet står på ønskelisten min. Serena ble faktisk født der, heldiggrisen.»

Hver muskel gikk tilbake i alarmberedskap. «Cozumel? Er du sikker?»

«Jepp. Cozumel i Mexico.»

Ansiktsmusklene hans klarte på en eller annen måte å få frem et smil. «Jeg vet hvor Cozumel er.» Han hadde ikke fortalt noen hvor han skulle for en måned siden, for han foretrakk at ingen skulle sette det i sammenheng med bryllupsreisemålet. Det hadde vært vanskelig nok å få folk til å droppe sympatien over den plutselige avlysningen av bryllupet hans. Hvis de visste at han hadde tatt en solotur til bryllupsreisemålet, kom det til å frembringe enda mer medynk som han ikke ønsket.

En bevegelse fanget blikket hans, og han så kvinnen – kledd i sykepleierdrakt – komme traskende tilbake i korridoren. Hun så ut som hun helst ville vært alle andre steder enn her. Magen hans knøt seg av frykt. Men ingenting kunne forandre noe. Han husket denne kvinnen.

Til minste detalj.

Fra den lille sommerfugltatoveringen på utsiden av det venstre brystet til hvordan hun dro på seg klærne ikke lenge etter stunden deres sammen, og sa at hun måtte gå, at familien ville bli bekymret hvis hun ikke kom hjem i natt.

Alt tydet på at hun faktisk bodde i Cozumel, til tross for den feilfrie engelsken.

Hun nølte før hun løftet haken og gikk bak skranken. Hun stilte seg ved siden av Jacelyn, som kikket på henne.

«Å, bra. Jeg lurte på hvor du var blitt av, Serena. Jeg vil gjerne at du skal møte en av traumekirurgene våre. Du kommer til å arbeide temmelig tett sammen med ham og pasientene hans, siden jeg vet at du har mye trening i kirurgiske prosedyrer.» Hun trakk litt på skuldrene. «Dette er doktor Renfro. En av våre beste.»

Leppene hans krummet seg – denne gangen av seg selv. «Serena og jeg har faktisk allerede møtt hverandre.»

Øynene hennes ble store, og han kunne ha sverget på at hun ristet på hodet, selv om Jacelyn ikke ville ha lagt merke til det.

«Har dere det?» Avdelingssykepleieren så fra den ene til den andre.

Det var enda en kort nøling før hun rakte frem hånden. «Ja. Vi, eh, møttes rundt den tiden jeg tok eksamen. Jeg visste bare ikke at han arbeidet her. Hyggelig å se deg igjen, doktor Renfro.»

Det var ingen tvil om at den raske flukten hennes fra sykepleierskranken skyldtes at hun gjenkjente ham. Men hvis hun var redd for at han skulle utbasunere hva som hadde skjedd mellom dem, så trengte hun ikke å være det. Jo færre som visste om turen hans til Mexico, jo bedre. Men å prøve å late som de aldri hadde møtt hverandre før? Det var lettere å bare innrømme det og fortsette videre. «Hyggelig å se deg også. Er dette den første dagen din på Paz Memorial?»

De håndhilste på hverandre, og kontakten sendte ham rett tilbake til da han førte henne ut på det dansegulvet for en måned siden. Pokker. Hvorfor måtte hun være her, av alle steder?

Leonora Paz Memorial Hospital ble ofte forkortet til Paz Memorial blant personalet. Det ble bygd for over tretti år siden som et minnesmerke over den avdøde hustruen til en rik forretningsmann. Mannen brukte mer enn en milliard dollar på det etter at hun gikk bort. Paz-familien eide fortsatt sykehuset, og et av barna til forretningsmannen var den nåværende administrerende direktøren.

«Ja. Det er den første dagen min.»

Han slapp hånden hennes, og holdt smilet nøytralt, som om det å berøre henne ikke hadde sendt en merkelig impuls gjennom ham.

Hun hadde ikke sendt ham noen hete blikk eller antydninger om at hun gjerne ville fortsette der de avsluttet. Han var takknemlig for det. Ingen flere sykehusromanser på ham. Jo mindre folk visste om møtet deres, jo bedre. Og etter hvordan hun hadde flyktet fra sykepleierskranken da hun så ham komme, tvilte han på at det var noen fare for at hun skulle spre rykter.

Ikke det at noen av dem hadde gjort noe galt. Men, pokker, hvis han hadde visst hvem hun var i den baren, så ville ting ha endt helt annerledes.

Å, han ville ikke ha snudd ryggen til henne hvis det krypet som hadde stilt seg foran henne skapte problemer. Men han ville definitivt ikke ha tilbrakt natten med henne. Uansett hvor vakker hun var. Uansett hvor samstemt kroppen hennes var med hans ute på det dansegulvet. Hele kvelden hadde hatt et surrealistisk aspekt ved seg, som om den var fra en drøm.

Men det at hun sto her var et levende bevis på at det som skjedde hadde vært altfor virkelig.

Han tvang seg til å snakke og avslutte dette møtet på en profesjonell måte som slo an tonen for alle fremtidige møter mellom dem. «Vel, jeg håper at tiden din på Paz Memorial vil bli en god start på en lang karriere. Hvis du har noen spørsmål, vil sikkert Jacelyn eller en av de andre blant personalet med glede svare på dem.» Han holdt seg selv utenfor.

Jacelyn smilte til dem. «Vil du vise Serena operasjonssalen, Toby? Vi har ikke kommet så langt. Hvis du da ikke er midt oppi noe …» Hun la hodet på skakke, som om hun så noe i ansiktet hans.

Han kunne bare si at han måtte begynne på runden sin, men hvis han virket altfor ivrig etter å komme seg vekk fra Serena, så kom det til å få Jacelyn til å undre på om det hadde vært noe mer ved det første møtet mellom dem enn de hadde innrømmet.

Om hun bare visste.

«Det gjør jeg med glede», løy han. Han sendte Serena et høflig smil og gjorde tegn mot venstre. «Det er denne veien.»

«Hvorfor sa du til henne at vi har møtt hverandre før?» hvisket hun straks de gikk rundt hjørnet.

«Vi har jo det. Å prøve å late som noe annet ville bare ende med å gjøre ting vanskeligere.» Selv om han begynte å undre på det. Han kunne ha latt som han var for full til å huske noe fra den kvelden. Men et sted, på en eller annen måte, kom en av dem sikkert til å tabbe seg ut. Og hvis han hadde vært bekymret for rykter tidligere, så ville det bli en haug av dem hvis noen overhørte feil ting.

«Vanskeligere for hvem?»

«For oss begge.» Han stoppet og så på henne. «Hør her, jeg er lei for det hvis innrømmelsen min var ubehagelig for deg.»

Hun lente seg mot veggen og hvilte hodet mot den. Blikket hans gled langs den lange halsen et øyeblikk, og minnene om kyss presset mot den myke huden fikk ham til å svelge hardt.

«Det er mer enn det. Jeg … jeg … jeg har ønsket å bli sykepleier så lenge jeg kan huske. Jeg vil ikke at noe skal sette det på spill.»

Ordene hennes brakte ham tilbake på jorden med et smell. «Tror du jeg ville gjøre det?»

«Ikke med vilje.» Hun løftet hodet fra veggen og kikket opp mot ham. «Jeg ville bare helst at ingen får vite om hva som skjedde i Cozumel.»

«Tro meg», sa han inderlig. «Jeg vil helst at ingen får vite at jeg var i Mexico i det hele tatt.»

Denne gangen smalnet hun øynene. «Hvorfor det?»

Det kom ikke på tale å innrømme grunnen til besøket hans. Men han ville heller ikke at hun skulle tro at han var flau over å være der. Og noe i stemmen hennes røpet at hun undret på akkurat det.

Han berørte hånden hennes. «Jeg har mine grunner. Men jeg forsikrer deg om at det ikke har noe med landet eller deg å gjøre.»

Hun studerte ham et sekund før hun nikket. «Ok. Så vi bare sier til folk at vi møttes tilfeldig og lar det være med det.»

«Nettopp.»

Hun klemte hånden rundt hans og slapp ham. «Da er det best at vi går videre til operasjonssalen før noen ser oss og begynner å lure.»

Hun hadde rett. Hvis Jacelyn kom bortover korridoren og fant dem slik som dette, ville det trolig få henne til å lure. «Ok, la oss gå.»

De gikk videre i taushet. Han sukket inni seg. Ja, det å arbeide sammen med henne kom til å bli ubehagelig en stund. I hvert fall under denne første perioden mens de strevde med å finne en måte å omgås hverandre på.

Men den omgangen kom til å være fullstendig yrkesmessig. I hvert fall fra hans side. Og etter den stive holdningen hennes å dømme, kom hun til å være like oppsatt på det samme.

Kanskje han hadde brakt ulykke over seg selv ved å si at i dag var en god dag så langt. Samkvem med kvinner så alltid ut til å komme tilbake og bite ham i baken.

Noe som nettopp var grunnen til at han ikke ga Serena noe som helst hint om at han ønsket å fortsette det de hadde begynt på i Mexico. Fordi det for ham ikke hadde vært begynnelsen på noe. Det hadde vært et farvel til fortiden, og en ny start i hans søken etter å vie livet sitt til jobben.

I hvert fall inntil videre. Kanskje det ville forandre seg en dag, men Toby kunne ikke se at det skjedde med det første. Og i hvert fall ikke med Serena eller noen andre fra jobben.

Det var et løfte han ikke kom til å gå tilbake på.

*

Toby hadde vært reservert den siste uken, helt siden det uventede møtet ved sykepleierskranken. Han lignet slett ikke den mannen hun møtte i baren i Cozumel. Men det var bra. Veldig bra.

Bedre enn at han kom smygende bort til henne med et eller annet tilbud om å fortsette det de hadde begynt på i smug. Han hadde slett ikke gjort det. Men den berøringen i korridoren hadde sendt pulsen hennes til værs – og det samme hadde den fortrolige samtalen. Selv om det ikke hadde vært noen antydning til at han ønsket noe annet enn et yrkesmessig forhold.

Men i det øyeblikket, hvis han hadde bøyd seg litt nærmere og bare …

Hun ristet av seg tanken. Hun kunne ikke se for seg at han gjorde det. Det var en av de tingene som tiltrakk henne den kvelden. Det faktum at hun ante at one-night-stands var like fremmede for ham som de var for henne. Og at han var like opptatt som hun var av å legge det bak seg. Det var derfor Toby var i stand til å føre henne opp på dansegulvet mens den vellystige mannen ikke gjorde inntrykk på henne i det hele tatt.

Heldigvis hadde livet på den kirurgiske avdelingen vist seg å være for travelt til at hun kunne sitte og gruble over den natten. I hvert fall ikke så mye.

Han hadde spurt henne om hvor stø hun var på bena den kvelden. Hun begynte å undre på det, for hun følte seg fortsatt ustø hver gang hun var i nærheten av ham. Det var best hun fant en måte å komme seg over det på, og det fort.

Men han så i hvert fall ikke ut til å prøve å presse henne til å slutte.

Men hvorfor skulle han gjøre det? De hadde ikke gjort noe galt. Noe utypisk, kanskje. I hvert fall for hennes del. Men han gjorde det klart at han ikke var gift og ikke var ute etter noe forhold, noe som var perfekt for henne, siden hun heller ikke var det. Sykepleierhøyskolen hadde oppslukt livet hennes de siste årene. Det siste halvseriøse forholdet hennes skjedde faktisk under det første året på college. Men Parkers antydning om at hun var altfor opptatt av den fremtidige karrieren sin, hadde raskt slukket følelsene hennes for ham. Faren hennes hadde holdt moren tilbake fra det hun ønsket i livet, og morens bitterhet hadde vært mer enn tydelig i mange år. Serena forsto aldri hvorfor hun fant seg i det. Hun visste at moren ikke trodde på skilsmisse, men under noen omstendigheter måtte Serena være uenig.

Da faren plutselig døde for fem år siden, fikk moren endelig sjansen til å komme seg ut av kokongen og fly. Og fly gjorde hun. Hun ble en forfatter som både var morsom og dyp, og selv om hun skrev spansk fiksjon, kunne Serena definitivt finne de bitene som berørte virkeligheten. Og selv om hun var glad på morens vegne, ønsket hun at faren hadde støttet talentet hennes mens han levde.

Serena hadde i all hemmelighet hatt en sommerfugltatovering på et sted hvor den ikke kunne bli sett for å påminne seg om moren og hvordan hun måtte følge morens eksempel og gjøre drømmene sine til virkelighet. Og nå gjorde hun nettopp det.

Så hun hadde ikke noe hastverk med å slå seg sammen med noen mann. Hun hadde mye hun ønsket å utrette på egen hånd. Hun hadde definitivt ikke tenkt å la følelsene overta tenkesenteret i hjernen.

Selv om Toby hadde prøvd å skyve henne ut, så ville hun ikke ha gitt seg uten kamp. Hun ville ikke miste karrieren sin på grunn av en impulsiv natt. Men han hadde ikke vist noen tegn til at han ønsket noe slikt. Noe som var en enorm lettelse.

Hun gikk rundt hjørnet, og støtte på akkurat den mannen hun hadde tenkt på. Vel, ikke bokstavelig talt, men de kom gående mot hverandre.

«Hei.» Stemmen hennes var litt andpusten, og hun ble litt flau. Det siste hun ønsket var at han skulle tro at hun hadde noen slags følelser for ham. Hun hadde ikke det. Selv om tiden de tilbrakte sammen hadde hatt noe drømmeaktig ved seg.

«Hei. Hvordan har du det?»

«Bare bra, takk. Og du?»

Så langt gikk alt bra. Dette var omtrent så upersonlig som en kunne få det.

«Jeg har det fint.» Han rynket pannen litt. «Du er ikke tilfeldigvis på vei til Mabel Tuckers rom?»

«Jo. Det er på tide å sjekke hvordan hun kommer seg etter operasjonen.» Hun hadde enda til gode å dele en operasjonssal med mannen, men det betydde ikke at hun ikke hadde vært i operasjonssalen i det hele tatt. Hun hadde assistert under flere prosedyrer og oppdaget at hun elsket den ladede atmosfæren der inne. Hun antok at Toby hadde sitt eget team som han foretrakk å arbeide sammen med.

Eller kanskje han ikke ønsket å arbeide sammen med henne etter den siste samtalen deres.

Noe som passet henne helt fint. Selv om det var uunngåelig at de til slutt kom til å arbeide sammen. Det hun virkelig måtte slutte med, var å legge merke til hver minste detalj når det gjaldt mannen. Som de isblå øynene. Og det korte håret som føltes så varmt og herlig den natten. Det var som silke da hun dro det mellom fingrene.

Herregud.

Var det det som hadde skjedd med moren? Hun var blitt forelsket før hun ble skikkelig kjent med mannen som skulle bli ektemannen hennes? Serena kremtet.

Toby la hodet litt på skakke. «Noe imot om jeg blir med deg?»

Hun anspente seg. «Unnskyld?»

«Til Mrs. Tucker?»

Selvsagt, det var det han mente. Hun måtte passe seg. Hvis hun oppførte seg rart, kom han til å lure på hvorfor. Men han hadde vært på vei i motsatt retning, fra rommet til Mrs. Tucker.

Hun var offer for en fyllekjører, hadde fått skadet milten og måtte opereres i all hast langt inn i natten.

«Ja visst. Men opererte ikke du henne i natt? Jeg er overrasket over at du er her.»

Det lille skuldertrekket var smertelig velkjent. Han hadde gitt henne den samme gesten da hun sa at hun måtte gå fra hotellrommet hans fordi familien ville bli bekymret. Han hadde ikke prøvd å overtale henne til å bli værende lenger eller tilbringe hele natten sammen med ham. En slags ʼsånn er det bareʼ-gest som sa at det ikke betydde noe verken fra eller til for ham.

Hvordan kunne noe så enkelt forårsake både lettelse og irritasjon?

Kanskje fordi det minnet henne om morens reaksjon da en tenårings-Serena kom over en liste over morens drømmeyrker. Det var omtrent tjue av dem. Sykepleier sto øverst på listen. Serena ble sjokkert. Hun hadde alltid trodd at avgjørelsen om å bli værende hjemme hos henne og broren var morens valg. Det var første gangen hun oppdaget farens kontrollerende tilbøyeligheter.

Da hun gikk til moren med mappen og spurte hva det betydde, og om hun fortsatt ønsket å bli noen av de tingene på den listen, hadde moren bare trukket på den ene skulderen og tatt mappen fra henne. Hun bar den tilbake til soverommet sitt, og Serena hadde aldri sett den igjen. Men den fikk henne til å være mer oppmerksom på farens oppførsel. Og de små tingene hun la merke til plaget henne mer enn hun noensinne innrømmet.

«Hun har hatt ganske store smerter. Mrs. Tucker, altså.»

Han ga henne et raskt blikk. Selvsagt visste han hvem hun snakket om. Hun trengte å ta seg sammen. Hun hadde følt seg litt utenfor i dag, helt siden hun våknet, og hun var ikke sikker på hvorfor.

De begynte å gå mot rommet til pasienten. Serena grep seg i å være hyperoppmerksom på mannen. Hun dissekerte alt ved ham, fra den rene lukten til den avslappede, elegante måten han beveget seg på. Ærlig talt irriterte det henne at han virket så godt uthvilt og opplagt etter å ha arbeidet hele natten. På dager hvor hun arbeidet sent, så var det åpenbart for alle. Hun fikk ringer under øynene og gjespet uopphørlig.

De kom til rommet til Mrs. Tucker litt senere, og Toby ventet for å la henne gå inn først. Da de begge var inne, lot han henne ta ledelsen.

En mann reiste seg. «Hei, jeg er Tom, ektemannen til Mabel.»

«Hyggelig å møte deg», sa Serena. «Og godt å se deg igjen, Mabel. Hvordan føler du deg i dag?» De hadde gitt henne enda en dose av smertestillende for en time siden, og Serena hadde overvåket hjertefrekvensen hver gang hun var ved sykepleierskranken. Avdelingen var veldig travel i dag. De hadde to andre pasienter fra den samme trafikkulykken. Fem andre var blitt overført til andre sykehus.

Tom satte seg ved sengen igjen og holdt henne i hånden.

«Jeg har fortsatt temmelig vondt i magen. Og hodet.» Stemmen var svak, og i motsetning til Serena, som hadde mørke ringer under øynene på grunn av søvnmangel, var det mørke under øynene til denne kvinnen forårsaket av ulykken. Hun hadde fortalt Serena at hun fikk øye på en bevegelse fra siden akkurat idet hun ble truffet av en annen bil. Hun slo hodet mot sidevinduet, noe som førte til hjernerystelse og brukket nese. Og kraften i kollisjonen hadde forårsaket flere indre skader, hvor den sprukkede milten var den mest kritiske.

Alt skjedde så fort at det hadde forårsaket en kjedekollisjon på en av byens hovedtrafikkårer.

«Vel, jeg tok doktor Renfro med meg. Han kommer til å sjekke deg når jeg har fått de vitale tegnene dine.»

Serena var klar over at han så på henne, og var glad for at hendene var stødigere enn nervene. Hun var ikke sikker på hvorfor hun i det hele tatt var usikker. Hun hadde hatt leger på rommet sammen med seg tidligere – selv under sykepleierutdannelsen – og hadde klart seg helt fint.

Blodtrykket til Mabel var litt lavt og hjertefrekvensen hadde gått opp, men det var ikke så rart. Hun hadde mistet mye blod ved indre blødning.

Hun sa alle avlesninger høyt slik at Toby kunne merke seg dem da hun førte dem inn på nettbrettet som var tilknyttet sykehusets hovednettverk.

Så gikk hun til side slik at han kunne komme og foreta sin egen vurdering. Normalt ville hun ha sjekket pasientens snitt og bandasjer, men siden han bare ville måtte gjenta alt, så observerte hun heller ham.

Han sjekket Mabels pupillreaksjoner og undersøkte den store kulen i pannen der hun hadde truffet vinduet. Så fortsatte han til magen. Da hun ankom, var hun kritisk skadet, og det var ikke tid til å gjøre i stand noe laparoskoputstyr. De måtte få ut milten så raskt de kunne, siden den tømte blod inn i bukhulen.

«Nøyaktig hvor gjør det vondt? Der snittet er?»

«Ja. Og inni magen. Er det normalt?»

Han nikket. «Det kan det være. La meg ta en titt. Det kommer til å bli litt ubehagelig, men det kommer ikke til å vare lenge.»

Ektemannen bøyde seg nærmere. «Hold meg hardt i hånden, elskling.» Han kysset henne på fingrene og la hånden rundt dem.

«Klar?»

Kvinnen nikket.

Hendene til Toby var varsomme da han forsiktig løftet kjolen hennes og dro vekk den tapede bandasjen og undersøkte området. Det var rosa med normal hovenhet. Ikke noe væskende. Og de stingene … De var perfeksjon. Arret kom til å bli en tynn linje som knapt ville være synlig.

«Her kommer den vanskelige delen. Prøv å slappe av i musklene.»

Toby presset hendene mot magen hennes. Mabel stønnet og lukket øynene.

«Magen er myk. Ingen tegn til blødning.»

En av bekymringene etter indre traumer var at en blødning kunne bli oversett eller at noe annet ville begynne å svikte, som en dominoeffekt.

Han rettet seg opp. «Alt i orden, Mabel.»

Hun åpnet øynene og pustet skjelvende ut. «Er det? Jeg drømte at magen min ble fylt av blod. Og da jeg våknet, gjorde det så vondt at jeg var redd …»

Toby trillet krakken bort og satte seg ved siden av pasienten. Det ville vært raskere for ham å stå over sengen og gi Mabel sammendraget, men Serena var imponert over at han tydeligvis likte å være på samme nivå som pasienten. Ikke alle leger gjorde det.

«Jeg ser ikke noe som tyder på det. Hvis det var noen antydning til det, ville jeg sendt deg over til en CT-skanning. Men jeg vil at du skal holde rede på smertenivåene dine og la sykepleierne få vite at de kan tilkalle meg når som helst. Dag eller natt.»

Øynene til Mabel ble fylt av tårer, og fingrene løsnet grepet om hånden til ektemannen. «Tusen takk.»

«Bare hyggelig. Jeg kommer tilbake og ser til deg igjen før jeg går for dagen, ok?»

«Ok.» Kvinnen så ut til å synke dypere ned i madrassen da musklene slappet av.

«Kan jeg bli hos henne?» spurte Tom.

Toby nikket. «Selvfølgelig. Stolen ved vinduet kan foldes nesten helt ned.» Han smilte. «Den er ganske behagelig, faktisk. Ikke spør meg hvordan jeg vet det.»

«Jeg kan skaffe et teppe til deg, hvis du vil», tilbød Serena.

«Tusen takk. Mabel var på vei til flyplassen for å hente meg da ulykken skjedde. Jeg er bare glad for at hun kommer til å bli bra.»

Serena smilte. «Det er vi alle. Noen andre spørsmål?»

De ristet begge på hodet.

«Vel, prøv å hvile litt. Begge to. De kommer for å ta deg opp fra sengen om en liten stund, så sov mens du kan», sa Toby.

De sa farvel, og han holdt opp døren for Serena da de gikk ut.

«Takk, Toby.» For sent innså hun at hun hadde tiltalt ham med fornavn. Hun hadde faktisk tenkt på ham ved fornavn helt siden de møttes den første dagen ved skranken. Etter Cozumel virket det tåpelig å tenke på ham som doktor Renfro.

Men selv om de fleste av personalet var på fornavn med hverandre, så hadde hun gjort sitt ytterste for å tiltale ham på en mer formell måte. Helt til nå. Og det var umulig å gjøre om den skaden.

Men nå som hun hadde brutt den første regelen, hadde hun tenkt å sørge for at hun ikke brøt noen flere. Ellers kom hun til å befinne seg akkurat der hun hadde vært i Cozumel: I Tobys armer, og gjøre ting som drev dem begge til vanvidd. Det kunne ikke bli mer av det. I Mexico visste hun ikke hvem Toby var, så hun kunne tillate seg å ligge med ham.

Men nå som hun visste det? Ingen flere unnskyldninger.

Så hun kom til å sørge for at hun holdt hemmelig enhver tiltrekning hun måtte føle for mannen. Uansett hvor vanskelig det kunne vise seg å bli.

